<classify> Akizungumza na gazeti hili, kocha Pluijm alisema anakubali uwezo wa washambuliaji wake lakini ana kazi ya kuwapa mbinu za namna ya kufanya wanapopata nafasi.Aidha, alisema licha ya kutolewa kwenye michuano hiyo, lakini imemsaidia kupata kikosi imara ambacho atakitumia katika mechi za Ligi Kuu na Kombe la Shirikisho Afrika, CAF.Yanga iliyokuwa ikipewa nafasi kubwa ya kutwaa ubingwa wa Kombe la Mapinduzi mwaka huu ilitolewa kwenye michuano hiyo baada ya kufungwa bao 1-0 na JKU inayoongoza Ligi Kuu ya Zanzibar kwa pointi 20.Kocha huyo alisema kushiriki michuano hiyo kumemsaidia kujua mapungufu yaliyopo kwenye kikosi chake ambacho kimedhamiria kutwaa ubingwa wa Tanzania Bara msimu huu pamoja na kufanya vizuri kwenye Kombe la Shirikisho.Pamoja na kutolewa lakini michuano ya Kombe la Mapinduzi ilikuwa mizuri kwetu, kama kocha nimefaidika kwa mambo mengi ikiwemo kujua uwezo wa kikosi changu pamoja na mapungufu yake japo lengo letu ilikuwa ni ubingwa, alisema Pluijm.Pluijm alisema tatizo kubwa alilogundua kwenye timu hiyo ni safu ya ushambuliaji ambayo imekuwa ikipata nafasi nyingi za mabao lakini wameshindwa kuzitumia vizuri, jambo ambalo linawapa wapinzani wao nafasi ya kuwazoea na kwenda kulishambulia lango lao.Sina hofu na safu yangu ya ulinzi na kiungo imefanya kazi yake vizuri katika mechi zote nne tulizocheza lakini nalazimika kuifanyia kazi safu ya ushambuliaji kwa sababu kwa kiasi kikubwa ndiyo imetuangusha imepoteza nafasi nyingi za mabao hasa katika mechi dhidi ya Shaba na JKU, alisema Pluijm.Mholanzi huyo alisema anakubali uwezo waliokuwa nao washambuliaji wake Kpah Sherman, Amisi Tambwe, Mrisho Ngassa, Andrew Coutinho na Simon Msuva, lakini inabidi azungumze nao ili kuwapa mbinu bora za kuzitumia vizuri nafasi wanazopata.Lengo letu ilikuwa ni ubingwa lakini mambo hayakwenda kama tulivyotarajia, kitu kizuri ni kwamba tumepata mazoezi ya kutosha ambayo yatatuweka imara kwa ajili ya mechi za ligi na nguvu yetu sasa tutaihamishia huko ili tuweze kuwa mabingwa msimu huu, alisema Pluijm.Katika msimamo wa Ligi Kuu, Yanga inashika nafasi ya tatu ikiwa na pointi 14 sawa na Azam FC, ambayo pia nayo imetolewa na Mtibwa Sugar kwenye michuano hiyo ya Kombe la Mapinduzi ambayo tamati yake itakuwa Jumanne.  <topic>: michezo 